
Marginalizált csoportok munkaerőpiaci integrációjának előmozdítása városi környezetben

A hátrányos helyzetű, sérülékeny csoportok foglalkoztatása, társadalmi integrációja számos terület szakembereinek egyaránt kihívást jelent. Ezen társadalmi osztály tagjai gyakran szegregátumokban koncentrálódnak. Ezeken a sajátos jellemzőkkel bíró területeken számos probléma egyszerre van jelen: többek között oktatási, lakhatási egyenlőtlenségek, kedvezőtlen egészségi állapot, infrastrukturális hiányosságok, pénzügyi és nem utolsó sorban foglalkoztatási nehézségek. A szegregátumokban jelenlévő problémákon túlmenően a marginalizált csoportok munkaerőpiaci részvételét számos további jelenség, sajátosság nehezíti.
Kutatási kérdésként adódik tehát, hogy hogyan lehet a kihívások ellenére a szegregátumos városrészekben élők társadalmi, munkaerőpiaci integrációját elősegíteni? Hogyan lehet javítani foglalkoztathatóságukon? Milyen módszereket szükséges alkalmazni? Valamint, hogyan tehetjük hatásosabbá a társadalmi leszakadás elleni fellépést?
A munkámban kvalitatív módszerekkel dolgoztam. A projektasszisztensi szerepemnél fogva a résztvevő megfigyelést alkalmaztam, mialatt a projekt alatt keletkezett dokumentumokat elemeztem és több alkalommal is részt vehettem a terepmunkában, ahol közvetlen benyomásokat és tapasztalatokat szereztem, ami nagyban támogatta a dolgozat elkészülését.
A dolgozatban előbb a makro-, és mikrokörnyezetet ismertetem és szakirodalmi áttekintést végzek. Ezt követően egy az EaSI keretrendszerbe illeszkedő, az Európai Unió által finanszírozott, két miskolci szegregátumra összpontosító kísérleti projektet és céljait, eredményeit mutatom be. Legfőképpen a projekt foglalkoztatásfejlesztési folyamatának felderítésére, leírására és elemzésére koncentrálok. Emellett kitérek ennek kihívásaira, valamint a projekt elemeinek intézményi adaptálhatóságát vizsgálom, majd következtetéseket vonok le. Ezek által esettanulmány rajzolódott ki a két vizsgált városrészre vonatkozóan.
A projekt partnereinek, munkatársainak segítségével üzemlátogatás, csoportos foglalkozások és egyéni tanácsadások valósultak meg a foglalkoztathatóság javítására és az elhelyezkedés támogatására, a lakosság aktivitása pedig általánosságban nőtt. Azonban egy projekt sikerességét az is jelzi, hogy mi marad belőle a lezárulta után. Mindazonáltal, a téma és a projekt vizsgálatával értékes tapasztalatokat nyerhetünk, jó gyakorlatokat írhatunk le a városi szegregátumokban élők foglalkoztathatóságának javítására, így a társadalmi integrációhoz is közelebb kerülhetünk.



